Светецът от Байлово, Дядо Добри почина на 103-годишна възраст.

Над 20 години Дядо Добри – Добре Димитров Добрев проси по улиците на София, като спечелените за това време десетки хиляди евро е дарил на Българската православна църква. Той е най-големият частен дарител на катедралата „Св. Александър Невски“, пред която проси милостиня. Дарявал е пари и на по-малки черкви и манастири. Дядо Добри живееше до църквата в село Байлово, на която лично е дарил 10 000 лв за ремонт. През 2007 година дарява 25 000 лв. за реставрация на Елешнишкия манастир и църквата в с. Долно Камраци, а преди 10 години дарява за църквата в Калофер. Дядо Добри е роден през 1914 г. в село Байлово, на 40 км от София.

Тялото му ще бъде изложено за поклонение в църквата в село Байлово тази вечер. Храмът ще бъде отворен цяла нощ. Утре ще се отслужи заупокойна св. Литургия и поклонението ще продължи през целия ден. Погребението ще бъде на 15 февруари, се уточнява в съобщение от Кремиковския манастир.